22 Ruri lefatshe le le re dikologileng le mo lefifing le lentshontsho. Fa Jehofa a ntse a tswelela ka go phatsimisetsa batho ba gagwe lesedi, pharologano e e leng gone gareng ga bone le batho ba lefatshe leno e ntse e oketsega. Lesedi leno le re ama jang? Ke boammaaruri gore, fela jaaka go bonesa khuti e e mo tseleng e e lefifi ka lesedi le legolo go sa tlose khuti eo mo tseleng, lesedi la Lefoko la Modimo le lone ga le tlose diphoso. Le fa go ntse jalo, lesedi la Lefoko la Modimo le re thusa go tila diphoso tseo e le gore re tswelele pele re tsamaya mo tselaneng ya lesedi le le oketsegang. Ka gone, a re tsweleleng pele re ela tlhoko lefoko la ga Jehofa la boporofeti, “jaaka lobone lo lo phatsimang mo lefelong le le lefifi.”—2 Petere 1:19. BATHO ba le bantsi ga ba dumele mo dilong tse di amanang le maatla a a sa tlwaelegang le badimo ka gonne ba akanya gore ke maaka kgotsa gore bakwadi ba difilimi ba di diretse go kgatlha batho. Baebele yone ya reng ka kgang eno? Ya re tirisabadimo ga e a siama. Ka sekai, Duteronome 18:10-13 ya re: “Go se ka ga fitlhelwa mo go wena . . . ope yo o dirisang boitseanape, yo o dirang maselamose kgotsa ope yo o batlang ditshupo dipe kgotsa moloi, kgotsa yo o dirisang lefoko la maselamose go kolopa ba bangwe kgotsa ope yo o lopang kgakololo mo go yo o buang le meya kgotsa yo o dirang tiro ya go bolelela ditiragalo pele kgotsa ope yo o botsang baswi.” Goreng e rialo? Ka gonne ditemana tse di latelang di a re: “Gonne mongwe le mongwe yo o dirang dilo tseno o makgapha mo go Jehofa . . . O itshupe o se na molato mo go Jehofa Modimo wa gago.”